În urma sesizării unor cititori, am publicat la finalul săptămânii trecute imagini cu un copac din zona de sud a Ploieștiului, care a ajuns să erodeze fațada unui bloc de patru etaje din zona Parcului Eminescu. Copacul respectiv mai are puțin și pătrunde în balconul unui apartament dar, cu toate acestea, tăierea lui nu reprezintă o prioritate pentru reprezentanții Serviciului de Gospodărire Urbană (SGU) Ploiești.
Încă din vara lui 2023, asociația de proprietari a blocului respectiv a făcut sesizare la SGU, conform legii, a strâns semnături, a depus tabele și a plătit taxa. Și oamenii, mai ales proprietarii afectați direct, așteaptă o rezolvare. A trecut mai mult de jumătate de an de atunci.
În disperare de cauză, au apelat la presă. Degeaba însă. Din vara lui 2023, și până în prezent, conducerea SGU s-a schimbat și, probabil, că toate cererile și dosarele au stagnat o perioadă.
Odată cu apariția în presă a articolului despre situația respectivului bloc, am aflat că locatarii de acolo, deși au o problemă evidentă și urgentă, mai au de așteptat. Potrivit celor transmise de reprezentanții SGU Ploiești, s-a ajuns cu rezolvarea cererilor abia la începutul anului 2023. Deci până ajung la dosarele din vară, mai durează.
Răspunsul SGU cu privire la situația semnalată
"În urma publicării articolului cu titlul "Copaci care distrug fațade și crengi care stau să cadă pe mașini în Ploiești", în ediția din data de 2 martie a.c. a ziarului dvs., vă comunicăm următorul punct de vedere:
În conformitate cu actele normative în vigoare și procedurile interne ale societății, intervențiile solicitate la arborii de pe spațiile verzi aferente asociațiilor de proprietari sunt efectuate în ordinea cronologică a depunerii cererilor și a îndeplinirii condițiilor (plata tarifului corespunzător avizului de lucrări precum și tabelul cu acordul a 50%+1 locatari, conform HCL nr.57/2023 și HCL nr. 56/2006).
În prezent, echipele societății intervin pentru execuția lucrărilor solicitate în a doua perioadă a anului 2022 și prima parte a anului 2023, în paralel fiind executate urgențele reprezentate de necesitatea îndepărtării arborilor care prezintă risc de prăbușire", a fost răspunsul transmis redacției de către reprezentanții SGU Ploiești.
Cu alte cuvinte, acea gaură evidentă în fațada blocului nu reprezintă "o urgență" pentru că respectivul copac nu "prezintă risc de prăbușire".
Probabil până va ajunge să fie îndepărtat gaura din fațada blocului se va adânci și nu va fi de mirare pentru locatari dacă vecinii respectivi se vor trezi cu o creangă (sau mai multe) în balcon. Spațiu verde marca SGU… ☹